এক নামে একাধিক ড্রাইভিং লাইসেন্স ইস্যু বন্ধ করতে এ বার আধার কার্ডকে হাতিয়ার করতে চাইছে কেন্দ্র। কেন্দ্রের পরিকল্পনা বাস্তবায়িত হলে, আগামী অক্টোবর মাসের পর থেকে আধার কার্ড না থাকলে কোনও আবেদনকারীকে নতুন ড্রাইভিং লাইসেন্স দেওয়া হবে না। এমনকী, পুরনো লাইসেন্স নবীকরণও করা যাবে না।
একটি সর্বভারতীয় ইংরেজি দৈনিকে প্রকাশিত খবর অনুযায়ী, আধার কার্ডের ভিত্তিতে লাইসেন্স দেওয়ার ব্যবস্থায় প্রয়োজনীয় পরিবর্তন আনার জন্য কাজও শুরু করেছে কেন্দ্রীয় সরকার। যেহেতু ড্রাইভিং লাইসেন্স দেওয়ার বিষয়টি রাজ্যের এক্তিয়ারের মধ্যে পড়ে, তাই সব রাজ্যকেই এই পদ্ধতি অবলম্বন করার জন্য অনুরোধ করবে কেন্দ্রীয় সরকার। কেন্দ্রের দাবি, আধার কার্ডের নম্বরের ভিত্তিতে লাইসেন্স দেওয়ার প্রক্রিয়া শুরু হলে তা হবে অনেক নিরাপদ। একই নামে একাধিক ড্রাইভিং লাইসেন্স বের করার প্রবণতাও পুরোপুরি বন্ধ করা যাবে। বর্তমান ব্যবস্থায় যাঁদের একাধিক লাইসেন্স রয়েছে, তাঁদের একটি লাইসেন্স পুলিশ বাজেয়াপ্ত করলেও সহজেই তাঁরা অন্য লাইসেন্স ব্যবহার করে ফের রাস্তায় গাড়ি নিয়ে নেমে পড়েন।
আরও পড়ুন
লাইসেন্স, গাড়ির কাগজপত্র নিয়ে রাস্তায় বেরনোর ঝক্কি শেষ। আসছে নতুন প্রযুক্তি
এই ব্যবস্থা চালু হলে আরটিও-গুলি কেন্দ্রীয় ডেটাবেস থেকে সহজেই তথ্য যাচাই করে দেখে নিতে পারবে যে, কোনও আবেদনকারী দেশের অন্য কোনও জায়গা থেকে অতীতে কোনও লাইসেন্স বের করেছেন কি না। যাঁদের আধার কার্ড নেই, তারা একাধিক অন্যান্য ডকুমেন্টস জমা দিলে তবেই লাইসেন্স পাবেন। 
ওই প্রতিবেদনে দাবি করা হয়েছে, এখনও পর্যন্ত গোটা দেশে প্রায় ১৮ কোটি ড্রাইভিং লাইসেন্স ইস্যু করা হয়েছে। আধার কার্ডের ভিত্তিতে ড্রাইভিং লাইসেন্স দেওয়া শুরু হলে এই সংক্রান্ত যাবতীয় তথ্য ডিজিটাল ফর্ম্যাটে রূপান্তরিত করা হবে। তার পরে ডুপ্লিকেট বা এক নামে একাধিক লাইসেন্স বের করা কার্যত অসম্ভব হয়ে যাবে বলেই দাবি করেছেন কেন্দ্রীয় সড়ক পরিবহণ মন্ত্রকের কর্তারা।